**Зборник радова Дванаестих стручних сусрета стручних сарадника** **и сарадника предшколских установа Србије**

**Уводна реч**

Дванаести стручни сусрети стручних сарадника и сарадника предшколских установа Србије са темом **„*Континуитет у грађењу културе вртића као заједнице која учи“***  одражавају опредељеност и спремност стручних сарадника да учествују у преиспитивању праксе и промени културе дечјег вртића и граде свој професионални идентитет као истраживачи и рефлексивни практичари.

Грађење културе вртића као заједнице која учи развија се кроз узајамну сарадњу, повезивање свих учесника, преузимањем одговорности и дељењем моћи. Учесници заједнице која учи усмерени су на учење, покретање релевантних питања и промену праксе „изнутра“. Промене имају различите облике и сваки од њих је другачији, али вредан размишљања и бављења. Кроз промене које стручни сарадници и сарадници покрећу, заједно уче са свим учесницима праксе (децом, васпитачима, родитељима и другим одраслима), али и кроз тај процес учења креирају контекст за промену културе вртића. Њиховим разумевањем стручни сарадници и сарадници постају осетљивији на то како да пружају подршку колегама, деци, родитељима, заједници који су постали и чине део тих промена.

Грађење културе вртића као заједнице која учи засновано на идеји рефлексивне праксе, компетентности и колаборацији практичара води ка промени културе праксе, као кључном контексту подршке професионалног развоја практичара. У заједници одраслих и деце који, кроз размене, дијалог, заједничка истраживања и делање, ко-конструишу сазнања, откривају, деле и стварају културу, негују и проширују сопствене идентитете, обликује се и разумевање вртића као места заједничког живљења деце и одраслих. Посебна одговорност стручних сарадника и сарадника огледа се у грађењу културе вртића у којој се конструишу значења и подржавају различити нивои и начини учешћа у промени.

Кроз истраживања сопствене праксе, неговањем колаборативних односа, преиспитивањем вредности, покретањем истраживања која воде разумевању и мењање културе вртића ка заједници која учи стручни сарадници и сарадници развијају одговорну и респонсивну праксу, која одговара на потребе деце и њихових породица у друштвеном контексту који се великом брзином мења. Покретањем и подржавањем промена, као сарадничком, проактивном и заједничком чину свих учесника заједнице вртића, стручни сарадници и сарадници јачају своје професионалне улоге и промовишу културу заједнице која учи.

доц. др Лидија Мишкељин

Филозофски факултет Универзитет у Београду